दरभंगा। इंदिरा गांधी नेशनल ओपेन युनिवर्सिटि यानी इग्नू क पाठय़क्रम मे एहि साल स मैथिली शामिल भ गेल। मैथिली पहिने छल मुदा सार्टिफिकेट कोर्स मे। एहि वर्ष क जुलाई सत्र स मैथिली कए डिग्री कोर्स मे शामिल कैल गेल अछि। आब स्नातक क डिग्री लेल संबंधित छात्र आधुनिक भारतीय भाषा क रूप मे मैथिली क सेहो चयन करि सकैत दथि। इग्नू क दरभंगा क्षेत्रीय केन्द्र निदेशक डॉ. शंभू शरण सिंह कहला जे पहिने आधुनिक भारतीय भाषा क सूची मे हिन्दी, अंग्रेजी, सहित पंद्रह भाषा शामिल छल। एहि साल स एहि सूची मे सोलहम स्थान पर मैथिली कए सेहो जगह देल गेल अछि। ओ कहला जे विश्वविद्यालय स स्नातक क डिग्री लेल प्रथम वर्ष क आधार पर पाठय़क्रम मे मैथिली कए शामिल हेबा स मिथिला सहित पूरा राज्यक छात्र कए काफी आसानी भ जाएत। स्नातक द्वितीय आओर तृतीय वर्ष क पाठय़क्रम पहिने क भांति रहत। ओ कहला जे इग्नू क पाठय़क्रम मे मैथिली कए शामिल करबाक पहल करीब तीन साल पहिने शुरू भेल छल। एहि दौरान एहि विषय क लेल विशेषज्ञ द्वारा अध्ययन सामग्री तैयार कैल गेल। आब एकर छपाई अंतिम दौर मे अछि। 